als_Latn dik_Latn sag_Latn
Astrit Gashi
Një “Exercise”, “Ushtrimore”, “Vezhbankë” – zgjidheni cilën të kuptoni më mirë- po më ngjanë iniciativa e AAK për pastrimin e radhëve të saj nga individët e parehatshëm e keqpërdorues që kjo parti i paska brenda saj, ose që nga jashtë thirren në emrin e saj.
Nuk e di nëse ju kujtohet, por fjalën “Exercise”, na e futën në fjalorë organizatat e misionet e huaja. Ajo e përmbledhur nënkupton: ejani të bëjmë diçka që të duket sikur po bëjmë diçka të madhe. Më këso “Exercise” që një shqip përkthyer tekstualisht i bie “ushtrim”, sigurisht janë arsyetuar miliona fonde ndërkombëtare të dhëna për modernizimin dhe zhvillimin e vendit tonë.
Për Ushtrimoret apo “Vezhbankat”, ata që përjetuan sistemin jugosllavë, e din që janë do fletore ngjyrë teget, në të cilat si fëmijë bëheshim sikur po mësojmë e ushtrojmë ndërsa mësuesja sikur po na i kontrollonte këtë dije tonë. Efekti ishte zero, sepse nota nuk varej nga to.
Tash as “Exercise”, as “Ushtrimorja” apo “Vezhbanka” nuk janë domosdo diçka e keqe. Dikush e ndoshta edhe shumë kush mund të ja u ketë pa hairin atyre. Por në esencë vlera e tyre ishte pak mbi zero.
Kam frikë se edhe vlera e kësaj “Vazhbankës” së AAK-së do të jetë e tillë. Pra e përkohshme, jo substanciale dhe vetëm për tu bërë sikur kemi bërë diçka.
Idetë asnjëherë nuk janë të këqija, thotë njëra nga fjalët “ shabllon” që i kemi mësuar nëpër vite. As ideja e AAK nuk është e keqe. Tek e fundit, edhe në mos u pastroftë në tërësi nga të gjitha elementet “turbulluese”, çfarëdo pastrimi është më mirë se asgjë. Puna është se nga larg, si po e shoh unë, gjithçka do të mbetet e përfundoj si një “kampanjë” mediale “ad –hoc”, rezultatet e së cilës do të jenë dubioze dhe të parëndësishme. Njëjtë si ai largimi i sotëm i tre personave nga dega në Kaçanik, që na u kumtua përmes një komunikate për shtyp. Larg dhe pavërejtshëm. Nga bishti e jo nga koka!
Për më tepër shumëçka me ngjanë sikur heqje e vëmendjes së anëtarësisë dhe simpatizantëve të partisë nga dështimi i pastër zgjedhor, nga një grup parlamentarë që nëse e nxjerrim mesataren e tij është krejtësisht mediokër, dhe dështimi “matematikor” i matematikave për tu bërë pjesë e qeverisjes.
Nëse shohim përtej kafazit të partisë, atëherë ne sot gjejmë një AAK, ku ndoshta disa nga emrat me më së shumti angazhim publik e me kredo civile thjeshtë kanë mbetur që tërë aktivitetin e tyre publik ta zhvillojnë në Facebook. Më shumë se zyrtarë të kësaj partie, ata janë bërë “knusa” të Facebookut. Dhe faji nuk është vetëm i tyre, që nuk arritën kurrë të krijojnë një profil të pavarur nga ai i liderit të partisë, por edhe i një partie që në fakt nuk kujdeset shumë për kuadrot e saj- të paktën jo gjatë procesit zgjedhorë. Ma thoni vetëm sa nga prurjet e reja të kësaj partie, vetëm nga zgjedhjet e fundit, sot i kemi në mesin e deputetëve të saj në Kuvend? Asnjë i vetëm. Aty megjithatë rrinë të ulur me plot krenari, humbësit e mëdhenj si Pali, Aliu si dhe kushërinjtë e familjes.
AAK pra para vetës ka shumë punë, dhe i duhet pastrim i madh dhe jo vetëm nga të parehatshmit dhe keqpërdoruesit, por edhe nga të padijshmit dhe lëpirësit. Një sfidë kjo që nuk është vetëm e saj, por edhe e të gjitha partive politike në Kosovë, kush më pak e kush më shumë. Krimin ndërkaq mund ta pastroj vetëm gjykata.
Në opozitë dhe e lënduar nga mungesa e pushtetit që një kohë të gjatë, thjeshtë nuk besoj që kjo parti do të ketë vullnetin e synimin që ta realizoj këtë iniciativë. Ndoshta këtu nuk është as qëllimi. Mbajtja e bazës aktuale të votuesve ndoshta mundet me qenë edhe ai rezultati i artë që e pret kjo parti, nga një fushatë kaq “ad-hoc”.
Një “Exercise” , tërë këtë muhabet, do ta quante sigurisht edhe vet lideri i kësaj partie!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn